Χρήστος Αφρουδάκης

Ο Χρήστος Αφρουδάκης (γεννημένος στις 23 Μαΐου 1984) είναι Έλληνας διεθνής υδατοσφαιριστής. Έχει ύψος 188εκ και αγωνίζεται στη θέση του περιφερειακού. Από το 2009 υπηρετεί στο Πυροσβεστικό Σώμα και σήμερα κατέχει τον βαθμό του Υποπυραγού.

 Καριέρα 
Ο Χρήστος Αφρουδάκης ξεκίνησε την καριέρα του στη Βουλιαγμένη, με την οποία υπέγραψε το πρώτο του επαγγελματικό συμβόλαιο το 2002, σε ηλικία 18 ετών. Στη Βουλιαγμένη παρέμεινε μέχρι το 2004, χωρίς ωστόσο να καταφέρει να κατακτήσει κάποιο τίτλο.

Τη διετία 2004-06 αγωνίστηκε στην Ιταλική Ποζιλίπο, κατακτώντας τον τίτλο του Πρωταθλητή Ευρώπης το 2005 και το Super Cup το 2006, ενώ το καλοκαίρι του 2006 επέστρεψε στην Ελλάδα για λογαριασμό του Εθνικού Πειραιώς.

Το 2007, ο Χρήστος Αφρουδάκης μετεγγράφη στον Ολυμπιάκό Πειραιώς, στον οποίο παρέμεινε μέχρι το 2011, έχοντας καταφέρει να κατακτήσει 4 Πρωταθλήματα Ελλάδας (2008, 2009, 2010, 2011) και 4 Κύπελλα Ελλάδας (2008, 2009, 2010, 2011).

Από τις 9 Ιουλίου του 2011, ο Χρήστος Αφρουδάκης αγωνίζεται στο Ν.Ο. Βουλιαγμένης. Μάλιστα, με την ομάδα της Βουλιαγμένης κατάφερε να κατακτήσει το εγχώριο νταμπλ του 2012 και το Κύπελλο Ελλάδος το 2017.

 Διεθνείς συμμετοχές 
Ο Χρήστος Αφρουδάκης ήταν αρχηγός της Εθνικής μας ομάδας Ανδρών από το 2009, λαμβάνοντας τη σκυτάλη από τον αδερφό του, Γιώργο, εώς τους Ολυμπιακούς αγώνες του Ρίο το 2016 (με εξαίρεση τους Ολυμπιακούς του Λονδίνου το 2012, όταν επέστρεψε στην ομάδα ο αδερφός του Γιώργος για εκείνη την χρονιά) . Έχει πραγματοποιήσει πολλές συμμετοχές (372) με το σκουφάκι της εθνικής ομάδας υδατοσφαίρισης της Ελλάδας. Η πρώτη του συμμετοχή έλαβε χώρα το 2001, σε ηλικία μόλις 17 ετών, στο Ευρωπαϊκό πρωτάθλημα της Βουδαπέστης. Από εκεί και πέρα έχει λάβει μέρος σε :

4 Ολυμπιάδες (2004, 4η θέση - 2008, 7η θέση - 2012, 9η θέση - 2016, 6η θέση,

5 Παγκόσμια πρωταθλήματα ( 2003, 2005, 2007, 2013, 2015) και

8 Ευρωπαϊκά ( 2001, 2003, 2006, 2008, 2010, 2012, 2014, 2016)

Μεταξύ άλλων, έχει συμμετάσχει στα Παγκόσμια Πρωταθλήματα υδατοσφαίρισης του 2005 και του 2015 στα οποία και κατέκτησε το χάλκινο μετάλλιο.

Τέλος με τις Εθνικές ομάδες Νέων και Εφήβων έχει κατακτήσει 1 χρυσό Παγκόσμιο μετάλλιο το 2001 όπου και αναδείχθηκε MVP της διοργάνωσης όντας κατά 3 χρόνια νεότερος και 2 ασημένια Ευρωπαικά το 2000 και το 2001. Το 2003 αναδείχθηκε και πάλι MVP του Παγκοσμίου πρωταθλήματος ενώ η Ελλάδα κατέλαβε την 4η θέση.

 Τίτλοι 
 1 Πρωτάθλημα Ευρώπης
 1 Super Cup Ευρώπης
 5 Πρωταθλήματα Ελλάδας: 2008, 2009, 2010, 2011, 2012
 6 Κύπελλα Ελλάδας: 2008, 2009, 2010, 2011, 2012, 2017

Παραπομπές

 Πηγές 
 https://www.gazzetta.gr/other-sports/polo/article/1594997/hristos-afroydakis-i-istoria-enos-mythikoy-polista
 https://www.seay.gr/χρήστο-σε-ευχαριστούμε-για-όλα/
 http://www.express.gr/xrhstika/olympic_games_2008/59001oz_2008080359001.php3
 https://web.archive.org/web/20110814091759/http://www.redplanet.gr/polo/sthn-voyliagmenh-o-xr-afroydakhs.1180537.html
 https://koe.org.gr/article/polles-oi-diadromes-enas-o-dromos-tis-korufis

Κατηγορία:Έλληνες υδατοσφαιριστές
Κατηγορία:Υδατοσφαιριστές ΟΣΦΠ
Κατηγορία:Υδατοσφαιριστές Βουλιαγμένης
Κατηγορία:Υδατοσφαιριστές του Εθνικού Πειραιώς
Κατηγορία:Περιφερειακοί υδατοσφαιριστές
Κατηγορία:Υδατοσφαιριστές στους Θερινούς Ολυμπιακούς Αγώνες 2004
Κατηγορία:Υδατοσφαιριστές στους Θερινούς Ολυμπιακούς Αγώνες 2008
Κατηγορία:Υδατοσφαιριστές στους Θερινούς Ολυμπιακούς Αγώνες 2012
Κατηγορία:Υδατοσφαιριστές στους Θερινούς Ολυμπιακούς Αγώνες 2016
Κατηγορία:Μεταλλιοφόροι στην υδατοσφαίριση σε Παγκόσμιο Πρωτάθλημα Υγρού Στίβου
Κατηγορία:Μεταλλιοφόροι στην υδατοσφαίριση σε Παγκόσμια Λίγκα
Κατηγορία:Μεταλλιοφόροι στην υδατοσφαίριση σε Μεσογειακούς Αγώνες
Κατηγορία:Υδατοσφαιριστές Εθνικής Ελλάδας